Marko Arnautović

Marko Arnautović (s. 19. huhtikuuta 1989 Wien) on itävaltalainen jalkapalloilija. Hän edustaa Serbian Superliigassa pelaavaa Belgradin Punaista tähteä. Hän pystyy pelaamaan hyökkääjän paikan lisäksi laitalinkkinä. Hänet valittiin Itävallan vuoden jalkapalloilijaksi 2018.

 Seurajoukkueura 
Arnautović siirtyi alankomaalaisen FC Twenten alle 19-vuotiaiden joukkueeseen 2006. Seuran edustusjoukkueessa hän debytoi Eredivisien ottelussa PSV Eindhovenia vastaan huhtikuussa 2007. Kaikkiaan hän pelasi Alankomaiden pääsarjassa 44 ottelua ja teki 12 maalia. UEFA Cupissa hän pelasi kahdeksan ottelua, joissa teki yhden maalin. Mestarien liigassa hän pelasi yhden karsintakierroksen ottelun.

Arnautović pelasi kauden 2009–2010 lainalla Serie A:n Interissa, joka voitti kaudella triplamestaruuden. Arnautović pelasi kauden aikana ykkösjoukkueessa vain kolmessa ottelussa, kaikki Serie A:ssa. Kesällä 2010 hän siirtyi Bundesliigan Werder Bremeniin 6,2 miljoonan euron siirtosummalla. Hän pelasi Saksan pääsarjassa 72 ottelua, ja teki 14 maalia. Mestarien liigassa hän pelasi Bremenin paidassa viisi ottelua, joissa teki kaksi maalia, sekä kaksi karsintakierroksen ottelua. 

Arnautović siirtyi Englannin Valioliigan Stoke Cityyn 2,8 miljoonan euron siirtosummalla syyskuussa 2013. Hän pelasi seurassa 125 Englannin pääsarjaottelua, joissa teki 22 ja syötti 27 maalia. Kesällä 2017 hän siirtyi Valioliigan West Hamiin 22,3 miljoonalla eurolla. Hän teki kahden kauden 59 valioliigaottelussaan yhteensä 21 maalia ja syötti kymmenen maalia.

Arnautović siirtyi heinäkuussa 2019 Kiinan Superliigassa pelaavaan Shanghai SIPG:hen 22 miljoonalla punnalla. Hän pelasi Shanghai SIPG:ssä vuosina 2019–2021 yhteensä 33 Kiinan Superliigan ottelua, joissa hän teki 19 maalia. Kaudella 2019 hän pelasi myös kaksi AFC Champions Leaguen ottelua, joissa hän ei tehnyt maaleja.

Elokuussa 2021 Arnautović siirtyi italialaisseura Bolognaan, jossa hän pelasi kahden kauden aikana 54 Serie A -ottelua ja teki niissä 24 maalia. Kauden 2023–2024 hän oli lainalla Interissä. Hän pelasi Interin voittamassa Serie A:ssa 27 ottelua, joissa hän teki viisi maalia, ja Mestarien liigassa neljä ottelua, joissa hän teki kaksi maalia. Tammikuussa 2024 hän oli voittamassa Italian supercupia. Arnautović siirtyi Interiin pysyvästi kesällä 2024. Kaudella 2024–2025 hän pelasi 18 Serie A -ottelua, joista vain viisi avauskokoonpanossa, ja teki niissä neljä maalia. Mestarien liigassa hän pelasi seitsemän ottelua ja teki yhden maalin. Arnautovićin sopimus Interin kanssa päättyi kesään 2025, eikä sitä uusittu.

Heinäkuussa 2025 Arnautović allekirjoitti kaksivuotisen sopimuksen serbialaisseura Belgradin Punaisen tähden kanssa.

 Maajoukkueura 
Arnautović pelasi kaksi ottelua alle 19-vuotiaiden EM-kilpailuissa 2007. Itävallan A-maajoukkueessa hän pelasi ensimmäisen ottelunsa MM-karsintaottelussa Färsaaria vastaan lokakuussa 2008. Ensimmäiset A- maaottelumaalinsa hän teki EM-karsintaottelussa Azerbaidžania vastaan lokakuussa 2010.

Arnautović pelasi Itävallan kaikki kolme ottelua EM-kilpailuissa 2016. Kesän 2021 EM-kilpailuissa hän tuli vaihdosta kentälle ensimmäisessä alkulohko-ottelussa Pohjois-Makedoniaa vastaan ja teki joukkueensa kolmannen maalin mutta huuteli maalinsa jälkeen solvaavasti vastustajajoukkueen Ezgjan Alioskille, mistä hän sai yhden ottelun pelikiellon. Itävallan kolmannessa alkulohko-ottelussa hän pelasi täydet minuutit, ja neljännesvälieräottelussa Italiaa vastaan hän oli kentällä jatkoajan alkupuolelle saakka. EM-kilpailuissa 2024 hän tuli ensimmäisessä alkulohko-ottelussa vaihdosta kentälle ja pelasi kolme muuta ottelua avauskokoonpanossa. Hän teki yhden maalin alkulohko-ottelussa Puolaa vastaan.

Arnautović on pelannut marraskuun 25. päivään 2025 mennessä 130 A-maaottelua ja tehnyt niissä 47 maalia. Lokakuussa 2025 Arnautovićista tuli 45. maajoukkuemaalinsa myötä Itävallan maajoukkueen kaikkien aikojen paras maalintekijä. Hän on myös Itävallan maajoukkueen kaikkien aikojen eniten otteluita pelannut pelaaja.

 Yksityiselämä 
Arnautovićin isä on serbialainen ja äiti itävaltalainen.

 Saavutukset 
 Italian liigamestaruus: 2010, 2024
 Italian cup: 2010
 Italian supercup: 2023–2024
 Mestarien liiga: 2010
 Itävallan vuoden jalkapalloilija: 2018

 Lähteet 

 Aiheesta muualla 

Luokka:Itävaltalaiset jalkapalloilijat
Luokka:Vuonna 1989 syntyneet
Luokka:Elävät henkilöt